Na temelju članka 39. stavka 12. Zakona o pomorskom dobru i morskim lukama ("Narodne novine", broj: 83/23) i članka 27. Statuta Općine Karlobag («Županijski glasnik « Ličko-senjske županije broj: 14/09, 8/13, 17/13, 11/21, Službeni glasnik Općine Karlobag 4/23), Općinsko vijeće Općine Karlobag na sjednici, održanoj \_\_\_\_\_\_2024. godine, donosi:

PLAN UPRAVLJANJA POMORSKIM DOBROM

NA PODRUČJU OPĆINE KARLOBAG

ZA RAZDOBLJE 2024.-2028.

1. **SPECIFIČNA OBILJEŽJA PODRUČJA UPRAVLJANJA**

Članak 1.

Pomorsko dobro Općine Karlobag proteže se duž Velebitskog kanala od granice s Gradom Senjom do granice s Općinom Starigrad. Područje Općine Karlobag obuhvaća morsku obalu u dužini od 42 km.

Većina je plaža neuređena i prirodna što je rezultat okomitog spuštanja Velebita u more. Samo je dio plaža djelomično uređen i to: plaža Trodražica, plaža Oštra glavica, plaža Drvarica, plaža Ribarica, plaža ispred Hotela Zagreb, Gradska plaža Karlobag.

1. **OPĆE ODREDBE**

Članak 2.

Planom upravljanja pomorskim dobrom na području Općine Karlobag za razdoblje od 2024. - 2028. godine (dalje u tekstu: Plan upravljanja pomorskim dobrom) uređuju se:

a) planirane aktivnosti na pomorskom dobru i prioriteti njihove realizacije

b) izvori sredstava za njihovu realizaciju

c) plan održavanja pomorskog dobra u općoj upotrebi

d) plan gradnje na pomorskom dobru građevina koje ostaju u općoj upotrebi

e) plan davanja dozvola na pomorskom dobru

f) uvjeti obavljanja djelatnosti temeljem dozvole na pomorskom dobru

g) plan nadzora ovlaštenika dozvola na pomorskom dobru

1. **PLANIRANE AKTIVNOSTI NA POMORSKOM DOBRU I PRIORITETI REALIZACIJE**

Članak 3.

U razdoblju za koje je ovaj Plan upravljanja pomorskim dobrom na snazi Općine Karlobag planira voditi brigu o redovnom upravljanju pomorskim dobrom, a što uključuje:

1. redovno održavanje i unaprjeđivanje pomorskog dobra u općoj upotrebi
2. brigu o zaštiti i osiguravanju opće upotrebe pomorskog dobra
3. gradnju građevina i izvođenje zahvata u prostoru pomorskog dobra koji se prema posebnim propisima kojima se uređuje građenje te uredbom iz članka 14. stavka 4. točke 11. Zakona ne smatraju građenjem, a koji ostaju u općoj upotrebi
4. nadzor nad pomorskim dobrom u općoj upotrebi
5. davanje dozvola na pomorskom dobru
6. unos podataka o dozvolama na pomorskom dobru u Jedinstvenu nacionalnu bazu podataka pomorskog dobra Republike Hrvatske
7. nadzor nad ovlaštenicima dozvola na pomorskom dobru radi osiguranja da pomorsko dobro koriste u opsegu i granicama utvrđenim u dozvoli na pomorskom dobru
8. održavanje reda na pomorskom dobru u općoj upotrebi.

Sve fizičke i pravne osobe koje koriste pomorsko dobro, građevine i druge objekte na pomorskom dobru koji su trajno povezani s pomorskim dobrom moraju iste koristiti na način da ne isključuju niti ograničavaju opću upotrebu pomorskog dobra, odnosno, moraju omogućiti da svatko ima pravo služiti se pomorskim dobrom sukladno njegovoj prirodi i namjeni.

Poduzeće koje ovlasti Općina Karlobagdužno je održavati čistoću pomorskog dobra za vrijeme trajanja turističke sezone, a sve sukladno članku 33. Odluke o redu na pomorskom dobru (Službeni glasnik Općine Karlobag broj 1/24, dalje: Odluka).

Dio pomorskog dobra za koji je izdana dozvola, održava i čisti ovlaštenik dozvole na pomorskom dobru, a sve sukladno članku 40. Odluke.

1. **IZVORI SREDSTAVA ZA REALIZACIJU PLANIRANIH AKTIVNOSTI NA POMORSKOM DOBRU**

Članak 4.

Izvori sredstava Općine Karlobag za realizaciju planiranih aktivnosti na pomorskom dobru su:

1. sredstva od naknada za koncesije
2. sredstva od naknada za posebnu upotrebu
3. sredstva od naknada za dozvole na pomorskom dobru
4. sredstva iz proračuna Općine Karlobag
5. sredstva iz državnog proračuna i proračuna Ličko-senjske županije
6. sredstva od novčanih kazni naplaćenih za prekršaje propisane Odlukom.
7. **PLAN ODRŽAVANJA POMORSKOG DOBRA U OPĆOJ UPOTREBI**

Članak 5.

U smislu ovog Plana pod redovitim upravljanjem pomorskim dobrom smatra se briga o zaštiti i održavanju pomorskog dobra u općoj uporabi.

Briga o zaštiti pomorskog dobra i održavanje pomorskog dobra provodi se sanacijom nastalih manjih oštećenja na pomorskom dobru, dohranjivanjem plaža sa dovozom pijeska i drugog materijala, čišćenjem i odvozom smeća, postavljanjem posuda za odlaganje smeća na prostorima namijenjenim sunčanju odnosno na plažama, postavljanjem tuševa, ograda i ljestvi za ulaz u more na plažama, održavanje javnog sanitarnog čvora na plaži, održavanje i proširenje postojećih platoa sunčališta na uređenim plažama, održavanje i uređenje potpornih i ogradnih zidova na pomorskom dobru i hortikulturno uređenje plaža.

Poduzeće koje ovlasti Općina Karlobag će sukladno potrebama opremiti plaže spremnicima za odvojeno prikupljanje otpada, te održavati postojeće zelenilo u sklopu uređenih plaža na području Općine Karlobag.

Ukoliko se ukaže potreba za dohranjivanjem plaža za vrijeme trajanja ovoga Plana upravljanja pomorskim dobrom Općina Karlobag se obvezuje ishoditi sve potrebne dozvole i suglasnosti u skladu sa važećim zakonskim i podzakonskim aktima.

Sredstva za navedene namjene su osiguravaju se u Proračunu Općine Karlobag u sklopu održavanja čistoće javnih površina te na razini godine ukupno iznose 30.000,00 eura.

1. **PLAN GRADNJE NA POMORSKOM DOBRU GRAĐEVINA KOJE OSTAJU U OPĆOJ UPOTREBI**

Članak 6.

Plan upravljanja pomorskim dobrom nije pravna osnova za gradnju i druge zahvate nego samo planiranje vremena izvođenja gradnje i tih zahvata koje će graditi ili izvoditi na temelju dokumentacije i akata koje se moraju ishoditi sukladno odredbama Zakona o pomorskom dobru i morskim lukama i podzakonskom propisu, kao i posebnom propisu koji uređuje prostorno planiranje i gradnju i sadrži isključivo gradnju građevina koje ostaju u općoj upotrebi.

Članak 7.

Za vrijeme trajanja ovoga Plana upravljanja pomorskim dobrom planirano je uređenje ….

|  |  |  |
| --- | --- | --- |
| **RED. BR.** | **INVESTICIJA** | **IZNOS INVESTICIJE** |
| 1. | Sanacija hotelske plaže | 1.400.000,00 |
| 2. | Sanacija plaže u Ribarici | 650.000,00 |
| 3. | Izgradnja šetnice od Bojne Drage do Cesarica  | 1.250.000,00 |
| 4. | Uređenje plaže za pse na Ravnoj Punti | 100.000,00 |
| 5. | Uređenje površina za rekraciju | 100.000,00 |

Nije planirano uklanjanje nasipa, molova, gatova, sunčališta, istezališta, lukobrana, riva i sličnih građevina, kao niti građevina u lukama i drugih infrastrukturnih objekata koji nisu vidljivi na DOF5/2011.

Ukoliko se dodatno evidentiraju izgrađeni objekti, a koji nisu vidljivi na DOF5/2011, na području pomorskog dobra Općine Karlobag, obaveza uklanjanja istih će se utvrditi sukladno važećim propisima.

1. **PLAN DAVANJA DOZVOLA NA POMORSKOM DOBRU**

Članak 8.

Na pomorskom dobru na području Općine Karlobag, a kojim upravljanja Općina Karlobag, utvrđuju se slijedeće djelatnosti:

**UGOSTITELJSKA DJELATNOST PRIPREME I USLUŽIVANJA PIĆA I HRANE**

|  |  |  |  |  |  |
| --- | --- | --- | --- | --- | --- |
| **BROJ OZNAKE****POZICIJE** | **LOKACIJA** | **MIKROLOKACIJA** | **BROJ****KAT. ČESTICE** | **BROJ****DOZVOLA** | **ROK****(u godinama)** |
| **KIOSK** |
| 1. | Cesarica | Trodražica | k.č. 5169/206 k.o. Cesarica Nova | 1 | 4 |
| 2. | Cesarica | Drvarica | k.č. 5229/30 k.o. Cesarica Nova | 1 | 4 |
| 3.  | Karlobag | Gradska plaža Karlobag | k.č. 632 k.o. Karlobag | 1 | 1 |
| 4. | Karlobag | ispred Hotela zagreb | k.č. 83 k.o. Karlobag | 1 | 1 |
| 5. | Karlobag | Tatinja | k.č. 5560/2 i 5561/2 k.o. Karlobag | 1 | 4 |
| 6. | Karlobag | ispred ambulante | k.č. 659 k.o. Karlobag | 1 | 4 |
| **TERASA** |
| 7. | Karlobag | ispred depadanse | k.č. 651 k.o. Karlobag | 1 | 1 |
| 8. | Karlobag | Plantaža | k.č. 80/2 i 651 obje k.o. Karlobag | 1 | 4 |
| 9. | Karlobag | Gradska plaža Karlobag | k.č. 632 k.o. Karlobag | 1 | 1 |
|  10. | Karlobag | ispred Hotela zagreb | k.č. 83 k.o. Karlobag | 1 | 1 |
| 11 | Karlobag | ispred ambulante | k.č. 659 k.o. Karlobag | 1 | 4 |
| 12. | Karlobag | Tatinja | k.č. 5560/2 i 5561/2 k.o. Karlobag | 1 | 4 |
| 13. | Cesarica | Trodražica | k.č. 5169/206 k.o. Cesarica Nova | 1 | 4 |
| 144. | Cesarica | Drvarica | k.č. 5229/30 k.o. Cesarica Nova | 1 | 4 |

**DJELATNOST** **IZNAJMLJIVANJA PLAŽNE OPREME**

|  |  |  |  |  |  |
| --- | --- | --- | --- | --- | --- |
| **BROJ OZNAKE****POZICIJE** | **LOKACIJA** | **MIKROLOKACIJA** | **BROJ****KAT. ČESTICE** | **BROJ****DOZVOLA** | **ROK****(u godinama)** |
| **SUNCOBRANI I LEŽAJKE** |
| 1. | Cesarica | Trodražica | k.č. 5169/206 k.o. Cesarica Nova | 3 | 4 |
| 2. | Lukovo Šugarje | Benčić | k.č. 1434 k.o. Lukovo Šugarje | 1 | 4 |
| 3.  | Lukovo Šugarje | Žalo | k.č. 1669 k.o. Lukovo Šugarje | 1 | 4 |
| 4.  | Cesarica | Ribarica  | k.č. 5483/2 k.o. Cesarica Nova | 1 | 4 |
| 5. | Cesarica | Drvarica | k.č. 5229/30 k.o. Cesarica Nova | 1 | 4 |

**DJELATNOST** **IZNAJMLJIVANJA PLOVILA**

|  |  |  |  |  |  |
| --- | --- | --- | --- | --- | --- |
| **BROJ OZNAKE****POZICIJE** | **LOKACIJA** | **MIKROLOKACIJA** | **BROJ****KAT. ČESTICE** | **BROJ****DOZVOLA** | **ROK****(u godinama)** |
| **BRODICA NA MOTORNI POGON** |
| 1. | Lukovo Šugarje | Mandalina | k.č. 2244/1 k.o. Lukovo Šugarje | 2 | 4 |
| **JET-SKI** |
| 1. | Cesarica | Bojna Draga | k.č. 5919 k.o. Cesarica Nova | 3 | 4 |

**ZABAVNA I REKREACIJSKA DJELATNOST**

|  |  |  |  |  |  |
| --- | --- | --- | --- | --- | --- |
| **BROJ OZNAKE****POZICIJE** | **LOKACIJA** | **MIKROLOKACIJA** | **BROJ****KAT. ČESTICE** | **BROJ****DOZVOLA** | **ROK****(u godinama)** |
| **AQUAPARK** |
| 1. | Karlobag | ispred Hotela Zagreb | k.č. 651 k.o. Karlobag | 1 | 4 |
| **RONJENJE** |
| 1. | Karlobag | ispred Hotela Zagreb | k.č. 651 k.o. Karlobag | 1 | 1 |

Članak 9.

Na temelju Plana upravljanja pomorskim dobrom Općina Karlobag će objaviti javni natječaj za dodjelu dozvola na pomorskom dobru u službenom glasilu, na oglasnoj ploči, na službenim mrežnim stranicama Općine Karlobag i najmanje u jednom dnevnom listu.

Sukladno članku 72. stavku 7. Zakona o pomorskom dobru i morskim lukama (NN broj 83/23) Vlada Republike Hrvatske će uredbom propisati vrste djelatnosti, visinu minimalne naknade, način pripreme i provedbe natječaja, te ocjenjivanje ponuda

Članak 10.

Javni natječaj iz članka 9. ovoga Plana upravljanja pomorskim dobrom mora sadržavati:

1. oznaku mikrolokacije, djelatnost za koju se dozvola izdaje, sredstvo (način) obavljanja djelatnosti, opseg pomorskog dobra na kojem se djelatnost smije izvršavati te razdoblje na koje se dozvola dodjeljuje na pomorskom dobru,
2. visinu minimalne naknade za izdavanje dozvole, odnosno početnu cijenu
3. instrumente osiguranja naplate naknade za dozvolu na pomorskom dobru, za naknadu štete koja može nastati zbog neispunjenja obveza iz dozvole na pomorskom dobru te za korištenje dozvole na pomorskom dobru preko mjere:
4. lzjava kojom se daje suglasnost pomorskom redaru za uklanjanje i odvoz na deponij svih predmeta i stvari bez provedenog upravnog postupka, ukoliko se nalaze izvan odobrene lokacije.
5. Izjava kojom se daje suglasnost pomorskom redaru za uklanjanje i odvoz na deponij svih predmeta i stvari bez provedenog upravnog postupka ako se predmeti i stvari nalaze na lokaciji nakon isteka ili ukidanja dozvole na pomorskom dobru.
6. Izjava kojom se daje suglasnost pomorskom redaru za uklanjanje i odvoz na deponij svih predmeta i stvari bez provedenog upravnog postupka ako se predmeti i stvari nalaze na lokaciji dozvole te ukoliko se na lokaciji postavljaju predmeti i stvari koje nisu odobrene dozvolom na pomorskom dobru.
7. Bjanko zadužnica ovjerena od javnog bilježnika kojom ovlaštenik dozvole na pomorskom dobru daje suglasnost da se može provesti prisilna ovrha na svim njegovim računima i njegovoj cjelokupnoj pokretnoj i nepokretnoj imovini, a radi naplate dospjele, a nenaplaćene naknade za dozvolu na pomorskom dobru, za naknadu štete koja može nastati zbog neispunjenja obveza iz dozvole na pomorskom dobru, za korištenje dozvole na pomorskom dobru preko mjere te radi naplate eventualnih troškova ovrhe.
8. rok za podnošenje ponuda
9. vrijeme i mjesto otvaranja ponuda
10. odredbu da se dozvola na pomorskom dobru ne može dati ponuditelju koji je koristio pomorsko dobro bez valjane pravne osnove i/ili uzrokovao štetu na pomorskom dobru.

Tekst natječaja može sadržavati i druge uvjete i podatke u svezi davanja dozvole na pomorskom dobru, a koje ponuda na natječaj mora sadržavati.

Članak 11.

Određuje se i kriterij ocjenjivanja zaprimljenih ponuda na natječaju kako slijedi:

* 1. ponuđeni iznos naknade – 60% ocjene ponude,
	2. prethodno iskustvo i dobro i odgovorno obavljanje djelatnosti, odnosno korištenje pomorskog dobra – 10% ocjene ponude
	3. upotreba opreme i pratećih instalacija i pružanje usluga koje na dobar i kvalitetan način uzimaju u obzir i sadrže specifičnosti i obilježja autentičnih kulturnih i prirodnih vrijednosti tog područja te koriste najviše estetske standarde – 20% ocjene ponude,
	4. vremensko razdoblje obavljanja djelatnosti temeljem dozvole (duži period obavljanja djelatnosti koji pospješuje izvansezonsku ponudu nosi veći broj bodova) – 10% ocjene ponude,

Članak 12.

Dozvola na pomorskom dobru može se dati isključivo ponuditelju koji ispunjava sljedeće uvjete:

1. da je registriran za djelatnost za koju podnosi prijavu na natječaj,
2. da nema dospjelih obveza temeljem javnih davanja,
3. da nije koristio pomorsko dobro bez valjane pravne osnove i/ili uzrokovao štetu na pomorskom dobru,
4. da nema nepodmirenih financijskih obveza prema Općini Karlobag i trgovačkim društvima u vlasništvu Općine Karlobag.

Članak 13.

U slučaju da dva ili više ponuditelja za istu lokaciju ispunjavaju sve uvjete natječaja a ostvare jednak broj bodova prema kriterijima ocjenjivanja, pravo prvenstva ima ponuditelj čija je ponuda ranije zaprimljena u pisarnici Općine Karlobag.

Zakašnjele i nepotpune ponude se neće razmatrati.

Odluka o odabiru najpovoljnijeg ponuditelja za dodjelu dozvola donosi se u roku od 30 dana od dana isteka roka za dostavu ponuda.

1. **UVJETI OBAVLJANJA DJELATNOSTI TEMELJEM DOZVOLE NA POMORSKOM DOBRU**

Članak 14.

Ovlaštenik dozvole na pomorskom dobru za cijelo vrijeme trajanja odobrenja dužan je:

* 1. obavljati samo odobrenu gospodarsku djelatnost u odobrenom opsegu,
	2. održavati postojeću komunalnu infrastrukturu na lokaciji plaže,
	3. osigurati sigurnost plovidbe i sigurnost kupača prema uvjetima pozitivnih propisa iz uvjeta za obavljanje djelatnosti na pomorskom dobru,
	4. osigurati i održavati siguran, nesmetan prilaz u more,
	5. svakodnevno održavati čistoću plaže i odvoz smeća, svakodnevno grabljanje, te održavanje dječjih igrališta i pješčanika. Isto je potrebno obaviti svakodnevno, do 9.00 sati. Ukoliko se kroz nadzor utvrdi da isto nije učinjeno, čišćenje će prema nalogu obaviti komunalno poduzeće o trošku nositelja odobrenja.
	6. plažu je potrebno održavati čistom i u periodu u kojem je plaža zatvorena, te je u tom razdoblju potrebno ukloniti sa plaže svu postavljenu opremu i rekvizite,
	7. ne smije propisivati i primjenjivati strože uvjete za korištenje usluga na plaži od onih uvjeta utvrđenih Planom, odnosno ne može zabraniti ili ograničavati njeno korištenje u općoj uporabi,
	8. poštivanje uvjeta o zaštiti mora i okoliša.

Članak 15.

Tlocrtna površina kioska i montažnih objekata može biti do 12,00 m² pravokutnog ili kružnog oblika, standardiziran, te se svojim izgledom moraju uklapati u zatečeni ambijent.

Ovlaštenik dozvole na pomorskom dobru dužan je ispuniti uvjete propisane važećim Pravilnikom o minimalnim tehničkim i drugim uvjetima koji se odnose na prodajne objekte, opremu i sredstva u prodajnim objektima za prodaju robe izvan prodavaonica, te važećim Pravilnikom o razvrstavanju i minimalnim uvjetima za ugostiteljske objekte.

Priključke struje i vode osigurava ovlaštenik dozvole na pomorskom dobru.

Troškove potrošnje struje, vode i odvoza smeća snosi ovlaštenik dozvole na pomorskom dobru.

Članak 16.

Ovlaštenik dozvole na pomorskom dobru za obavljanje djelatnosti iznajmljivanja plovila na vodomlazni pogon i vuče plovilom u svrhu zabave mora se pridržavati uvjeta sigurnosti plovidbe koje utvrđuje nadležna lučka kapetanija i ne smije se približavati bliže od 50 metara od zaštitne plutajuće brane uređene plaže, odnosno 150 metara od obale neuređene plaže, osim unutar postavljenog sigurnosnog koridora označenog plutajućim branama.

Članak 17.

Ovlaštenik dozvole na pomorskom dobru za obavljanje djelatnosti iznajmljivanja plažne opreme je dužan:

1. držati plažnu opremu (suncobrani, ležaljke, ronilačka opreme, oprema za plivanje i sl.) uredno složenu i smještenu na dijelu pomorskog dobra koje je dozvolom na pomorskom dobru određeno za njihov smještaj i izdavanje kada nisu iznajmljene korisniku, te nakon korištenja istu spremiti,
2. redovito održavati i čistiti dio pomorskog dobra na kojem se izdaje dozvola,
3. ostaviti slobodni pojas od minimalno 2 metra od crte srednjih viših visokih voda mjereno vodoravno,
4. pedaline i slične druge rekvizite postaviti na način da ne ugrožavaju sigurnost kupača

Članak 18.

Ovlaštenik dozvole na pomorskom dobru koji obavlja ugostiteljsku djelatnost u restoranima, barovima, catering objektima i objektima jednostavnih usluga istu može obavljati pod uvjetima urednog priključenja na vodovod i odvodnju a ako te mogućnosti nema, uz obvezu postavljanja spremnika za vodu i odvodnju.

Članak 19.

Dozvole na pomorskom dobru daju se na rok od dvije do pet godina, a iznimno se dozvola na pomorskom dobru može dati na rok do 20 dana za obavljanje privremene ili prigodne djelatnosti, samo jednom u kalendarskoj godini (kulturne, komercijalne, sportske priredbe, snimanje komercijalnog programa i sl.), uz mogućnost ograničenja opće upotrebe u smislu ograđivanja i naplate ulaska. Posebnim odobrenjem Načelnik će odrediti rok, vrijeme održavanja manifestacije i potrebnu opremu i sredstva za održavanje.

Članak 20.

Ovlaštenik dozvole na pomorskom dobru nema pravo sklapati ugovore s trećim osobama na temelju kojih bi treće osobe obavljale djelatnost ili dio djelatnosti iz dozvole, niti ga davatelj dozvole može na to ovlastiti. Zabrana se ne odnosi na najam, posudbu i sl. samih sredstava kojima se obavlja djelatnost iz dozvole na pomorskom dobru.

1. **PLAN NADZORA OVLAŠTENIKA DOZVOLA NA POMORSKOM DOBRU**

Članak 21.

Red na pomorskom dobru propisuje se Odlukom o redu na pomorskom dobru Općine Karlobag.

Članak 22.

Nadzor nad provedbom reda na pomorskom dobru i izvršenjem obveza preuzetih dozvolom na pomorskom dobru provodi pomorski redar. U provedbi nadzora, pomorski redar ima pravo i obvezu rješenjem ili na drugi propisani način narediti fizičkim i pravnim osobama mjere za održavanje reda.

Ovlaštenik dozvole na pomorskom dobru dužan je uvažiti opći javni interes i značaj pomorskog dobra, propise o sigurnosti plovidbe, zaštite okoliša i reda na pomorskom dobru.

Svi ovlaštenici dozvola na pomorskom dobru dužni su se pridržavati Odluke o redu na pomorskom dobru, te pomorsko dobro koristiti na način u opsegu i granicama utvrđenim u dozvoli i ne ograničavati opću upotrebu pomorskog dobra.

Članak 23.

Ukoliko se utvrdi da ovlaštenik dozvole na pomorskom dobru koristi pomorsko dobro izvan opsega i uvjeta određenih u dozvoli i/ili da ovlaštenik dozvole ograničava opću upotrebu na pomorskom dobru, davatelj dozvole donijet će rješenje o ukidanju dozvole na pomorskom dobru.

Članak 24.

Protiv rješenja o davanju i ukidanju dozvole na pomorskom dobru može se izjaviti žalba Ministarstvu.

1. **ZAVRŠNE ODREDBE**

Članak 25.

Na ovaj prijedlog Plana upravljanja pomorskim dobrom zatražiti će se prethodna suglasnost javnopravnog tijela nadležnog za prostorno planiranje i gradnju.

Članak 26.

Koncesijska odobrenja izdana temeljem Uredbe o postupku davanja koncesijskog odobrenja na pomorskom dobru ("Narodne novine" broj 36/04, 63/08, 133/13 i 63/14) ostaju na snazi do isteka roka na koji su izdana.

KLASA:

URBROJ:

Karlobag, ­­­­­­\_\_\_\_\_\_2024. godine OPĆINSKO VIJEĆE

OPĆINE KARLOBAG